Οικονομικός Διάδρομος Ινδίας-Μέσης Ανατολής-Ευρώπης

Ο **Οικονομικός Διάδρομος [[Ινδία|Ινδίας]]-[[Μέση Ανατολή|Μέσης Ανατολής]]-[[Ευρώπη|Ευρώπης]],** γνωστός και ως **IMEC**, αποτελεί προτεινόμενη πολυμερή πρωτοβουλία διασυνδεσιμότητας που στοχεύει στην οικονομική ανάπτυξη και την εμπορική συνεργασία μεταξύ κρατών. Αναμένεται να εκτείνεται από την Ινδία μέχρι την Ευρώπη μέσω των Ηνωμένων Αραβικών Εμιράτων, της Σαουδικής Αραβίας, του Ισραήλ και της Ελλάδας.

## Ιστορικό
Στις 9 Σεπτεμβρίου 2023, υπογράφηκε το σχετικό Μνημόνιο Κατανόησης κατά τη διάρκεια της συνόδου κορυφής της G20 του 2023 στο Νέο Δελχί από τις ηγεσίες της Ινδίας, των Ηνωμένων Πολιτειών, των Ηνωμένων Αραβικών Εμιράτων, της Σαουδικής Αραβίας, της Γαλλίας, της Γερμανίας, της Ιταλίας και της Ευρωπαϊκής Ένωσης.

Το έργο ξεκίνησε προκειμένου να ενισχυθούν τα μεταφορικά δίκτυα εφοδιασμού και οι δίαυλοι επικοινωνίας μεταξύ Ευρώπης και Ασίας. Θεωρείται αντίθετο με την Πρωτοβουλία μιας ζώνης και ενός δρόμου της Κίνας. Το έγγραφο συμφωνίας προσδιορίζει την πιθανή γεωγραφία ενός διαδρόμου, ανταγωνιστικού ως προς τον τρέχοντα εμπορικό πόλο της διώρυγας του Σουέζ.

Αναθερμάνθηκε το ενδιαφέρον αναφορικά με τον διάδρομο κατά τη διάρκεια της πρώτης επίσκεψης του Ινδού Πρωθυπουργού Ναρέντρα Μόντι στο Λευκό Οίκο κατόπιν της δεύτερης εκλογής του προέδρου Ντόναλντ Τραμπ. «Συμφωνήσαμε να συμπράξουμε για να συμβάλλουμε στην κατασκευή ενός από τα μεγαλύτερα εμπορικά μονοπάτια διιστορικά. Θα καλύπτει μία έκταση από την Ινδία έως το Ισραήλ και μετά από την Ιταλία έως τις ΗΠΑ, συνδέοντας τους εταίρους μας, τους δρόμους, τους σιδηροδρομικούς σταθμούς και τα υποθαλάσσια καλώδια, πολλά υποθαλάσσια καλώδια», δήλωσε ο Αμερικανός πρόεδρος.

Παρουσία της προέδρου της Ευρωπαϊκής Επιτροπής, Φον ντερ Λάιεν, στην Ινδία στις 27-28 Φεβρουαρίου 2025, και οι δύο ηγέτες επισήμαναν τη σημασία του IMEC. Η ανακοίνωση της κοινής δήλωσης αναφέρει: «Λήψη συγκεκριμένων μέτρων για την υλοποίηση του οικονομικού διαδρόμου Ινδίας-Μέσης Ανατολής-Ευρώπης (IMEC) που ανακοινώθηκε στο πλαίσιο της Συνόδου Κορυφής των ηγετών της G20 στο Νέο Δελχί».

Εκτυλίχθηκε υγιής ανταγωνισμός μεταξύ ευρωπαϊκών χωρών για τον ευρωπαϊκό τερματικό σταθμό του IMEC με τη Γαλλία (Μασσαλία), την Ελλάδα (Πειραιάς ή Θεσσαλονίκη) και την Ιταλία (Τεργέστη) να θέτουν υποψηφιότητα. Για την τρίτη περίπτωση, πραγματοποιήθηκε συνέδριο κατά το 2025 με αφορμή την τυχόν ανάδειξη της πόλης ως «στρατηγικής πύλης εισόδου».

Σημειώνεται ότι το έργο έχει καθυστερήσει από αρκετές προκλήσεις όπως οι γεωπολιτικές συγκρούσεις στη Μέση Ανατολή και οι συνεχιζόμενες διαπραγματεύσεις ανάμεσα σε Νέο Δελχί και Ουάσινγκτον για τους δασμούς, αλλά έχει καταγραφεί πρόοδος μέσω ενεργειών όπως η Συνολική Οικονομική Συνεργασία Συμφωνίας (CEPA) μεταξύ της Ινδίας και των Ηνωμένων Αραβικών Εμιράτων.

Η σύναψη μιας μακρόχρονης εμπορικής συμφωνίας ΕΕ-Ινδίας τον Ιανουάριο του 2026, πιθανόν να προσδώσει περαιτέρω δυναμική στον IMEC.

## Αντιδράσεις
Το IMEC κρίνεται θετικά από τις συμμετέχουσες χώρες, προσδοκώντας πως θα προωθήσει την οικονομική τους ολοκλήρωση και θα αναπροσαρμόσει την εμπορική διάσταση μεταξύ Ευρωπαϊκής Ένωσης και Κίνας. Αυτό εναρμονίζεται με τις ευρύτερες οικονομικές τους βλέψεις και την βούληση να μεγιστοποιήσουν τη γεωπολιτική τους επιρροή σε όλη την Ασία και την ευρωπαϊκή ήπειρο.

Η Αίγυπτος επιθυμεί εκπεφρασμένα να λάβει μέρος.

Αντίθετα, η Τουρκία θεωρεί πως θίγονται τα συμφέροντα της επειδή παρακάμπτεται. Αντίστοιχα, η Κίνα παρουσιάζεται ενοχλημένη.

## Δείτε επίσης
* Αγωγός East Med
* Ευρασιατικός διασυνδετήριος αγωγός
* Ευραφρικανικός διασυνδετήριος αγωγός
* Πρωτοβουλία μιας ζώνης και ενός δρόμου

## Παραπομπές

Κατηγορία:Διμερείς σχέσεις της Ευρωπαϊκής Ένωσης
Κατηγορία:Εμπορικοί δρόμοι